কয়িন ও হেবল
কয়িন ও হেবল (হিব্রু ভাষায়: קין והבל‎, Qáyin v'Héḇel; আরবি: قابيل وهابيل, প্রতিবর্ণীকৃত: Qābīl wa Hābīl; গ্রিক: Κάϊν και Άβελ, Káïn kai Hábel) হলেন বাইবেলের আদিপুস্তক অনুসারে আদম ও হাওয়ার দুই ছেলে। বড় ছেলে কয়িন ছিলেন ভূমিকর্ষক আর ছোট ছেলে হেবল ছিলেন মেষপালক। কয়িন উপহারস্বরূপ সদাপ্রভুর উদ্দেশে ভূমির ফল উৎসর্গ করে এবং হেবলও আপন পালের প্রথমজাত কয়েকটি পশু ও সেগুলোর মেদ উৎসর্গ করে। তখন সদাপ্রভু হেবলের উপহার গ্রাহ্য করলেও কয়িনের উপহার অগ্রাহ্য করেন। এরপর কয়িন হেবলকে হত্যা করে। ফলে সদাপ্রভু কয়িনকে অভিশাপ দেন যে, সে ভূমিতে কৃষিকাজ করলেও তা আপন শক্তিতে তার সেবা আর করবে না এবং সে পৃথিবীতে পলাতক ও ভ্রমণকারী হবে। পরে কয়িন এদনের পূর্বদিকে নোদ দেশে (হিব্রু ভাষায়: נוֹד‎) বাস করতে শুরু করে। সে সেখানে এক নগর পত্তন করে এবং হনোকসহ অসংখ্য উত্তরসূরির রেখে যায়।